**ՀԻՄՆԱՎՈՐՈՒՄ**

ԳՈՒՅՔԻ ՆՎԻՐԱՏՎՈՒԹՅՈՒՆՆ ԸՆԴՈՒՆԵԼՈՒ, ԱՆԺԱՄԿԵՏ ԵՎ ԱՆՀԱՏՈՒՅՑ ՕԳՏԱԳՈՐԾՄԱՆ ԻՐԱՎՈՒՆՔՈՎ ԳՈՒՅՔ ԱՄՐԱՑՆԵԼՈՒ ՄԱՍԻՆ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ՎԵՐԱԲԵՐՅԱԼ

**1․ Ընթացիկ իրավիճակը և իրավական ակտի ընդունման անհրաժեշտությունը.**

«Գույքի նվիրատվությունն ընդունելու, անժամկետ և անհատույց օգտագործման իրավունքով գույք ամրացնելու մասին» Հայաստանի Հանրապետության կառավարության որոշման նախագծի (այսուհետ` Նախագիծ) ընդունման անհրաժեշտությունը պայմանավորված է ՀՀ Գեղարքունիքի մարզում դատաբժշկական գործունեության իրականացման համար անհրաժեշտ տարածքի հատկացման անհրաժեշտությամբ:

Ներկայում Հայաստանի Հանրապետության առողջապահության նախարարության «Դատաբժշկական գիտագործնական կենտրոն» պետական ոչ առևտրային կազմակերպության ՀՀ Գեղարքունիքի մարզի Սևանի դատաբժշկական փորձաքննությունների բաժնի Սևան-Ճամբարակ տարածաշրջանը սպասարկող փորձագետը իր գործունեությունն իրականացնում է «Սևանի ԲԿ» ՓԲԸ-ում՝ օգտագործելով ինչպես իրեն հատկացված աշխատասենյակը, այնպես էլ դիահերձարանը:

«Սևանի ԲԿ» ՓԲԸ համար վերջին տարիներին կառուցվել և շահագործման է հանձնվել նոր մասնաշենք, որտեղ նախատեսված չէ ինչպես կենդանի անձանց դատաբժշկական փորձաքննությունների սենյակ, այնպես էլ դիահերձարան: Միաժամանակ, նորակառույց մասնաշենքի տարածքը հնարավորություն չի ընձեռում ծավալել վերը նշված ծառայությունները։

Հիմք ընդունելով ՀՀ կառավարության 2006 թվականի նոյեմբերի 2-ի թիվ 1911-Ն որոշումը, «Սևանի ԲԿ» ՓԲԸ նախկին շենք-շինությունները, այդ թվում նաև դիահերձարանի շենքը` 68,4 քառ. մետր մակերես տարածքով, պետք է հանձնվեն Պետական գույքի կառավարման կոմիտեին։

Արդյունքում, Հայաստանի Հանրապետության առողջապահության նախարարության «Դատաբժշկական գիտագործնական կենտրոն» պետական ոչ առևտրային կազմակերպության ՀՀ Գեղարքունիքի մարզի Սևանի դատաբժշկական փորձաքննությունների բաժինը իր գործունեության համար չունի համապատասխան տարածք։

**2․ Առաջարկվող կարգավորումների բնույթը:**

Հիմք ընդունելով այն հանգամանքը, որ ՀՀ Գեղարքունիքի մարզի Սևան-Ճամբարակ տարածաշրջանը սպասարկող դատաբժշկական փորձաքննությունների բաժինը ՀՀ օրենքով սահմանված կարգով իր աշխատանքային գործունեությունը իրականացնելու համար պետք է ունենա համապատասխան տարածք, սույն նախագծով առաջարկվում է ընդունել ՀՀ Գեղարքունիքի մարզի Սևան համայնքի կողմից Հայաստանի Հանրապետությանը նվիրած 300քմ․ մակերեսով և 161,68 քմ. մակերեսով հողամասերը և 118․99 քմ․ մակերեսով շենք-շինությունները։ Նախագծով առաջարկվում է որպես նվիրատվություն ընդունած անշարժ գույքը ամրացնել Առողջապահության նախարարությանը, այնուհետև, ՀՀ ԱՆ «Դատաբժշկական գիտագործնական կենտրոն» պետական ոչ առևտրային կազմակերպության ՀՀ Գեղարքունիքի մարզի Սևանի դատաբժշկական փորձաքննությունների բաժնի բնականոն և արդյունավետ գործունեությունը ապահովելու նպատակով նոր` ժամանակակից սանիտարահամաճարակային և քաղաքաշինական չափանիշներին համապատասխանող մասնաշենք կառուցելուց հետո, մասնաշենքը ամրացնել «Դատաբժշկական գիտագործնական կենտրոն» պետական ոչ առևտրային կազմակերպությանը։

Նորակառույց մասնաշենքը հնարավորություն կընձեռնի որակյալ և արդյունավետ կերպով սպասարկել Սևանի տարածաշրջանի և հարակից գյուղերի ազգաբնակչությանը՝ մատուցելով դիակների և կենդանի անձանց դատաբժշկական փորձաքննության ծառայություններ (տարեկան կտրվածքով՝ շուրջ 400 կենդանի անձանց և 300 դիակի փորձաքննություն), միաժամանակ նորակառույց տարածքում հնարավորություն կընձեռվի նաև Սևանի ԲԿ պաթոլոգաանատոմիական ծառայության գործունեության ծավալման համար։ Կառուցվող մասնաշենքի բնութագիրը հնարավոր կլինի ներկայացնել հողամասի հատկացումից հետո նախագիծ մշակելու նպատակով համապատասխան տեխնիկական առաջադրանքների մշակման փուլում, այնուամենայնիվ, նախնական կարգով նախատեսվում է, որ կառուցվող մաշնաշենքը պետք է ունենա շուրջ 200քմ․ տարածք։

Միաժամանակ, հաշվի առնելով այն հանգամանքը, որ 300քմ․ մակերեսով հողամասը ունի գյուղատնտեսական նպատակային նշանակություն, Նախագծով նախատեսվում է Սևանի համայնքի ղեկավարին առաջարկել նախաձեռնել հողամասի նպատակային նշանակության փոփոխության գործընթացը։

Նշված հողամասերը և շենք-շինությունները Հայաստանի Հանրապետության առողջապահության նախարարությանը ամրացնելու արդյունքում ՀՀ Գեղարքունիքի մարզի Սևանի դատաբժշկական փորձաքննությունների բաժինը կունենա առանձին շենք՝ հարակից սպասարկման տարածքով, և հետագայում տեխնիկական և լաբարատոր համապատասխան միջոցներով համալրումից հետո հնարավորություն կընձեռնի տվյալ տարածաշրջանում լիարժեք կազմակերպելու դատաբժշկական փորձաքննությունների իրականացման գործընթացը:

Առաջարկվող նախագծի ընդունման կապակցությամբ պետական բյուջեում ծախսերի ավելացման հետ կապված հաշվարկները հնարավոր կլինի իրականացնել անշարժ գույքը որպես նվիրատվություն ընդունելուց, չափագրելուց և պետական գրանցման աշխատանքներն ավարտելուց հետո համապատասխան շին․ աշխատանքների մեկնարկման համար տեխնիկական առաջադրանքների մշակման փուլում։

**3․ Նախագծի մշակման գործընթացում ներգրավված ինստիտուտները և անձինք**

Իրավական ակտի նախագիծը մշակվել է Հայաստանի Հանրապետության առողջապահության նախարարության համապատասխան մասնագետների կողմից:

**4․ Ակնկալվող արդյունքը**

«Գույքի նվիրատվությունն ընդունելու, անժամկետ և անհատույց օգտագործման իրավունքով գույք ամրացնելու մասին» Հայաստանի Հանրապետության կառավարության որոշման նախագծի ընդունման արդյունքում անհրաժեշտ շենքային պայմաններ կստեղծվեն Հայաստանի Հանրապետության առողջապահության նախարարության «Դատաբժշկական գիտագործնական կենտրոն» պետական ոչ առևտրային կազմակերպության ՀՀ Գեղարքունիքի մարզի Սևանի դատաբժշկական փորձաքննությունների բաժնի գործունեության համար, ինչը կհանգեցնի դատաբժշկական ծառայության արդյունավետության բարձրացմանը։